Samarqanddagi sanoat yarmarkasida 200 dan ziyod korxona qatnashdi

Samarqand shahrida viloyatdagi yirik sanoat korxonalari, kichik biznes va xususiy tadbirkorlik subyektlari ishtirokida hududiy sanoat yarmarkasi va kooperatsiya birjasi o‘tkazildi. Bu haqda O‘zA xabar berdi.

O‘zbekiston Respublikasi Vazirlar Mahkamasining 2014-yil 24-fevraldagi “2014-yilda Xalqaro sanoat yarmarka va Kooperatsiya birjasini tashkil etish va o‘tkazish chora-tadbirlari to‘g‘risida”gi qarori ijrosini ta’minlash maqsadida tashkil etilgan yarmarkada viloyatda faoliyat yuritayotgan 200 dan ziyod katta-kichik ishlab chiqarish korxonalari, xususiy tadbirkorlar o‘zlarining 1 200 turdan ziyod mahsulotlari bilan ishtirok etdi.

2013-yilgi sanoat yarmarkasi va kooperatsiya birjasida viloyatdagi 197 sanoat korxonasi ishtirok etib, 7 milliard 599,4 million so‘mlik 586 shartnoma imzolangan bo‘lsa, joriy yilda bu raqam sezilarli darajada oshishi kutilmoqda.

— 2012-yilda faoliyat boshlagan korxonamizda asosan trikotaj mahsulotlari ishlab chiqariladi, — deydi Tayloq tumanidagi “Eko planeta” mas’uliyati cheklangan jamiyati rahbari Sayyora Salimova. — 100 turdan ziyod maxsus ish kiyimlari, choyshab va boshqa uy-ro‘zg‘or buyumlariga buyurtmalar olganmiz. O‘tgan yil mazkur yarmarkada qatnashib, 180 million so‘mlik shartnoma imzolagan edik. Bu yil shartnomalar salmog‘i avvalgisidan ancha ko‘p bo‘lishi kutilmoqda. Alisher Navoiy nomidagi Samarqand davlat universiteti, viloyat bolalar xirurgiyasi shifoxonasi kabi tashkilotlar bilan shartnomalar tuzdik.
Yarmarkada har bir korxona kelgusida o‘zi ishlaydigan hamkor bilan har tomonlama kelishib oldi, mahsulot ayirboshlash yoki birgalikda ishlab chiqarish bo‘yicha shartnomalar imzoladi.